Sandefjord Program 2023-2027

Kristendemokratisk ideologi

KrF er et verdiparti bygget på overbevisningen om at verdiene fra kristendommen er det beste grunnlaget for å utvikle politiske løsninger for samfunnet vårt. Samtidig må det settes klare grenser for politikkens virkeområde. Trosfrihet er grunnleggende i kristendemokratisk ideologi, og politikken skal derfor aldri blande seg inn i menneskers personlige trosforhold. Målet med politisk arbeid er et best mulig samfunn for alle, uavhengig av tro.

Vår verdiforankring utgjør et alternativ til de mer systemorienterte ideologiene på høyre- og venstresiden.

Et godt samfunn skapes nedenfra i et godt samspill mellom enkeltmennesker, offentlige myndigheter og privat og frivillig virksomhet. Sandefjord KrF går til valg på et program som setter menneskeverdet i sentrum.

**Kunnskap, barn og unge (KBU)**

Kunnskap er grunnlaget for demokrati, verdiskaping og velferd. Barnehagen og skolen skal gi barn trygge rammer og bygge opp nødvendige ferdigheter for å realisere drømmer og ambisjoner.

Samtidig vil KrF legge til rette for at familiene kan velge selv hvordan de vil legge opp hverdagen og hva barnet har behov for. Barnets tid med foreldrene er uerstattelig i den første fasen av livet, og dette vil vi ta på alvor.

**Oppvekst**

**KrF vil jobbe for:**

* å innføre kommunal kontantstøtte frem til fylte 3 år (7 500 pr/mnd)
* å sikre digital trygghet gjennom kurs for foreldre i barns bruk av digitale og sosiale medier
* støtte opp under samarbeid mellom frivilligheten og skolene om aktiviteter etter skoletid.
* å opprette møtepunkter for foreldre, til utrustning i deres hverdag som tenåringsforeldre
* Styrke samarbeidet mellom kommune og politi for å bekjempe den økte ungdomskriminaliteten.
* å styrke barnevernstjenesten slik at de kan ha større fokus på forebyggende barnevernsarbeid i samarbeid med skole, barnehage, SFO og helsestasjon.

**Barnehage**:

KrF vil ha en barnehage der barnets behov for omsorg og lek blir ivaretatt i nært samarbeid og forståelse med hjemmet. Leken skal ha en sentral plass i barnehagen, og lekens egenverdi skal anerkjennes.

KrF mener det er viktig å sikre kvaliteten i barnehagene. Små grupper, stabil bemanning og gode inne- og utearealer er viktige forutsetninger for god kvalitet. Antall voksne pr barn er en viktig kvalitetsindikator hvor den statlige bemanningsnormen er et minimum.

**KrF vil jobbe for:**

* å øke andelen barnehagelærere i barnehagene til 50 %.
* å fortsette arbeidet med kompetanseheving av ansatte for å heve kvaliteten i barnehagene.
* å bygge nye kommunale barnehager som erstatning for små utdaterte og lite funksjonelle barnehagebygg som finnes i dag der behovet er størst.
* å sikre en mangfoldig eierstruktur og barnehager med ulike profiler.
* å holde rosa kompetanse og annen undervisning om kjønnsmangfold utenfor barnehagene
* å trygge barnet i sin identitet og unikhet
* sommeråpne barnehager

**Skole**

Vårt mål er EN SKOLE FOR HELE MENNESKET.

Skolen er samfunnets viktigste arena for læring og utvikling. KrF vil ha en skole som i samarbeid og forståelse med hjemmet utruster barn til å møte livet. God læring er avhengig av både faglig innhold, trivsel og rom for menneskelig dannelse og utvikling. Den gode skole oppnår lærelyst og mestring for alle elever, uavhengig av personlige forutsetninger.

**KrF vil jobbe for:**

* en trygg skole uten mobbing og utenforskap
* å sikre lokal tilhørighet, robuste fagmiljøer og fokus for elevens beste i debatten om ny skolestruktur.
* å sikre gode og universelt tilrettelagte skolebygg, til beste for elever og lærere
* å sikre retten til å etablere og drifte friskoler med alternativ pedagogikk og livssynsgrunnlag.
* at skolen skal ta flere hensyn enn det som er mulig å bygge inn i måleverktøy. Ikke alt kan måles i tall og statistikk.
* å styrke overgangen mellom barnehage og skole.
* mer lek i 1. klasse
* å være forsøkskommune i å erstatte 1. klasse med førskoleklasse
* å gi et godt SFO-tilbud der frivillige og ideelle organisasjoner slippes til for å gi større bredde og variasjon.
* mindre skjerm, mer bøker
* en forsøksordning med mobilfri skole i kampen mot mobbing og for å bidra til økt sosial samhandling
* evidensbasert undervisning i skolene
* undervisning om kjønn er basert på vitenskap

**Kultur, idrett og fritid (KIF)**

Kultur, idrett og trosliv er en viktig del av det å være menneske. Kultur kan både engasjere og inspirere, og det er viktig med et bredt og variert kultur-, idretts-, og tros- og livssynstilbud.

For en del er tro en stor del av livet, og trossamfunnene er en sterk bidragsyter blant det frivillige arbeidet i kommunen. Kirken er ikke bare et rom for den trofaste gjenger, men også for mange andre av våre innbyggere. Særlig under viktige begivenheter i livet, et sted mange søker både i glede og sorg. Derfor er det viktig å lage gode økonomiske rammer som sikrer at bygg og drift kan opprettholdes. I et liberalt demokrati er det også viktig at trossamfunnene får drive sin religiøse virksomhet fritt, uten innblanding fra myndighetenes side.

Nærhet til natur og mulighet for friluftsliv er viktig for både kropp, sjel og folkehelsen. Det er viktig å legge til rette for at alle skal kunne oppleve den flotte og varierte naturen som vår store og innholdsrike kommune har å by på.

**KrF vil jobbe for:**

* en tros- og livssynsåpen kommune
* stor frihet for trossamfunnene, det skal være en høy terskel for at kommunen skal gripe inn og regulere det indre livet i trossamfunn. Kommunen skal ikke legge seg opp i hva det enkelte trossamfunn skal tro og mene, men sørge for gode rammer.
* økonomisk støtte til ikke-kommersielle tilbud for barn og unge.
* økt satsning på støtte til rusfrie arrangement for unge.
* stimulere til et mangfoldig og variert kultur- og idretts engasjement i alle aldere.
* inkluderende kultur- og idrettstilbud for mennesker med fysisk og psykisk funksjonsnedsettelse.
* at store offentlige kulturarrangement tolkes for døve.
* videreutvikle og vedlikeholde friluftsområder i hele kommunen, og at det legges til rette for mennesker med nedsatt funksjonsevne ved universell utforming.
* å etablere og vedlikeholde aktivitetsparker\*, slik at dette tilbudet er å finne i alle sentrale deler av kommunen.
* å støtte nærmiljøutvalgene i deres arbeid med å utvikle gode og trygge nærmiljøer i alle nabolag i kommunen.
* økt økonomisk støtte til vedlikehold av kirkebygg.
* økt økonomisk støtte til kirker, tros- og livssynssamfunn.
* utvide Fritidskortet til å gjelde alle barn fra 6-18 år
* å gi støtte til foreldreveiledningskurs som arrangeres av ideelle organisasjoner.

\* støtte opp under samarbeid mellom frivilligheten og skolene om aktiviteter etter

skoletid.

\* (Lavterskeltiltak for egenorganisert idrett og folkehelsen.)

**Helse, sosial og omsorg (HSO)**

KrF har som mål at helse og sosialpolitikken skal forebygge helseskader og sosiale problemer, samt gi hjelp til mennesker som trenger støtte og omsorg fra fellesskapet, og gi en verdig eldreomsorg. Kommunens tilbud må tilpasses de stadig økende behovene. Det bør planlegges en utvidelse av sykehjemskapasiteten for å møte det kommende behovet.

Eldre er rike på livserfaringer og er en stor ressurs for samfunnet. Eldre skal kunne leve selvstendige, aktive og trygge liv og holde seg friske så lenge som mulig.

Det helsefremmende arbeidet i nærmiljøet bør skje i samarbeid mellom kommunen, frivillige organisasjoner og brukerorganisasjoner. Barn må prioriteres i folkehelsearbeidet.

Menneskeverdet og nestekjærligheten er retningsgivende for KrFs ruspolitikk. Nøkkelbegrepene er solidaritet med dem som sliter, omsorg for dem som har problemer, og forebygging av skader.

**KrF vil jobbe for:**

* en helhetlig og gjennomtenkt sykehjemsutbygging med tilstrekkelig kapasitet. Fokus på faglig kvalitet og fleksibilitet.
* en økt grunnbemanning i sektoren
* økt satsning på frivillig engasjement innen hele området, og særlig anerkjenne, støtte og ivareta de pårørende.
* en restriktiv og solidarisk alkoholpolitikk med fokus på barns oppvekstsvilkår.
* å redusere det totale alkoholkonsumet i kommunen
* at Sandefjord blir en Av og til-kommune
* å redusere alkoholrelatert vold gjennom innskrenkning av skjenketidene
* å styrke veiledningstjenester (f.eks. Amathea) som gir informasjon om støtteordninger for gravide og par fordi de venter barn.
* å bygge flere boliger for unge med funksjonsnedsettelser i tråd med kommunens boligsosiale handlingsplan.
* å følge helsedirektoratets anbefaling for antall elever per helsesykepleier.
* å forebygge trygge og solide hjem gjennom støtte til samlivskurs for nystiftede par
* en forsøksordning med “spisevenn” i eldreomsorgen
* Styrke rekrutteringen av helsearbeidere gjennom tettere samarbeid med skole og flere lærlinger inn i helsesektoren

**Miljø og plan (MP)**

Forvalteransvaret er selve grunntanken i kristendemokratisk miljøpolitikk. Konsekvensene av forurensning av miljøet er alvorlig, og KrF ønsker å redusere kommunens egne utslipp. Vi må handle lokalt for en global bedring.

Vi må ha planer for å redusere klimautslipp, bedre kollektivtilbudet, ha gode sorteringsordninger for avfall og vern av sårbare naturområder.

KrF går inn for et sterkt vern av dyrket og dyrkbar jord for å sikre fremtidige generasjoner mulighet for lokal og nasjonal selvforsyning. Bolig og næring skal ikke legge beslag på arealer som er mulig å dyrke. Ved bruk av dyrkbare arealer for nødvendig infrastruktur, skal minst det samme arealet bli erstattet av nydyrket areal i nærheten.

Vekst i byen må skje samtidig som bykjernen beholder sitt særpreg, med grønne og blå lunger. Bykjernen må utvikles med gode bomiljøer for barnefamilier og eldre, så vel som yngre. God utvikling av kommunen innebærer også å tilrettelegge for gode bo- og oppholdsområder i hele kommunen.

**KrF vil jobbe for:**

* å sikre universell utforming.
* å bedre forholdene for myke trafikanter, ved gangstier og sykkeltraséer, miljøgater og gågater.
* å sikre tryggere fremkomst for gående og syklende fra Andebu sentrum til Andebu kirke.
* økt veivedlikehold og økt veistandard til tilstrekkelig bredde for gul midtveimerking
* ny Kodalvei.
* ny trasé fra Ringveien til Tassebekk via Torp slik at tungtrafikk m.m. ledes utenom sentrum og at man sikrer god adkomst til Torp.
* gjennomføring av dobbeltsporet jernbane til Sandefjord.
* å vurdere deler av eksisterende togtrasé til sykkeltrasé mellom Stokke og Sandefjord sentrum.
* å utvikle bysentrum slik at det legges til rette for at flere kan bo sentralt. Det innebærer fortetting, å bygge i høyden og å utvikle barnevennlige byrom.
* å håndheve en streng jordvernpolitikk i alle plan- og byggesaker
* å stimulere til aktivt eierskap i skogbruket slik at skogvern kan skje i tett samarbeid med skogbruket.
* La bruktbutikker levere avfall gratis til avfallshåndtering
* Stille krav om solenergi i nye bygg.
* at det vurderes solceller på bygg som skal renoveres

**Næringsutvikling og eiendomsforvaltning (NE):**

Lønnsomme bedrifter og arbeidsplasser som skaper verdier er en forutsetning for velferd, aktivitet og bosetting.

Sandefjord er en stor landbrukskommune. Vi har god matjord og gode vekstvilkår som gir særlig gode forutsetninger for et allsidig landbruk. Næringen er under press og KrF vil jobbe for fortsatt gode betingelser for et levende landbruk i hele kommunen.

Kommunens primære oppgave for næringsutvikling er å legge til rette for næringslivet og nyetableringer. KrF vil derfor jobbe for å gi næringslivet forutsigbare rammer og et enklere samfunn med mindre byråkrati. KrF vil jobbe for å stimulere næringsutviklingen ved god infrastruktur, gode bomiljøer, rikt kultur- og friluftsliv. Det gjenspeiler seg i hva KrF jobber for under de øvrige kommunalområdene.

En langsiktig plan bør være rettesnor i forvaltningen av kommunal eiendomsmasse. Det er i Sandefjord kommune et betydelig investerings-/vedlikeholdsetterslep på kirker, skoler, barnehager, sykehjem, omsorgsboliger og øvrige kommunale bygg. KrF mener at dette kan løses gjennom en mer offensiv investeringspolitikk, slik at viktig kommunale oppgave løses på en god måte.

**Kommunal styring og administrasjon:**

KrF vil bygge et sterkere folkestyre nedenfra. Et levende folkestyre næres av folkelig deltagelse, et sterkt lokaldemokrati og et livskraftig sivilsamfunn. I et velfungerende demokrati deltar hele befolkningen i beslutninger som angår fellesskapet.

**KrF vil jobbe for:**

* en åpen og tilgjengelig kommune.
* at tilliten til kommunal forvaltning styrkes.
* at kommunens ansatte skal oppleve gode muligheter til å påvirke egen arbeidshverdag, ha reell medbestemmelse og personlig utviklingsmuligheter.
* at det vises moderasjon i lønnsutviklingen til ledere og folkevalgte.
* at Sandefjord skal fortsette sin langsiktige linje med ansvarlig økonomiforvaltning.
* at betydelige fondsmidler som er oppspart over lang tid skal brukes langsiktig, til det beste for innbyggerne
* Det innføres krav om at innkjøpskontrakter skal deles opp i delkontrakter der det er praktisk mulig og økonomisk ansvarlig. En aktuell målsetting kan være at minst halvparten av kontraktene skal deles opp.
* å arbeide aktivt for å ta igjen det store etterslepet på vann- og avløpsvedlikeholdet
* å oppgradere avløpsnettet for å imøtekomme klimaendringene